Diari Oficial de la Generalitat Valenciana


Sumari del DOGV 3293, del 24-07-1998 (1998/5584)

RESOLUCIÓ de 3 de juny de 1998, de la Direcció General de Treball, per la qual es disposa el registre i la publicació del Conveni Col·lectiu de l'empresa Ópticas Chiva, SA.
----------------------------------------------------------------------------------------------------------------------------------------------------------------------------

### Dades del document

Número de DOGV
:   3293

Data del DOGV
:   24-07-1998

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1998/5584


Data del document
:   03-06-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 3 de juny de 1998, de la Direcció General de Treball, per la qual es disposa el registre i la publicació del Conveni Col·lectiu de l'empresa Ópticas Chiva, SA. [1998/C5584]
  
Vist el text articulat del Conveni Col·lectiu de l'empresa Ópticas Chiva, SA, presentat davant d'aquesta Direcció General de Treball el dia 7 d'abril de 1998, signat en data 11 de febrer de 1998, de part empresarial per la representació de l'empresa, i de part dels treballadors per la delegada de personal; de conformitat amb allò que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i depòsit de convenis col·lectius de treball, aquesta Direcció General de Treball, de conformitat amb les competències que té transferides segons el Reial Decret 4.105/1982, de 29 de desembre, resol:
  
Primer
  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i el depòsit del text original del conveni.
  
Segon
  
Disposar-ne la publicació en el Diari Oficial de la Generalitat Valenciana.
  
València, 3 de juny de 1998.- El director general de Treball: Román Ceballos Sancho.
  
Conveni col·lectiu de l'empresa Ópticas Chiva, SA
  
Article 1. Àmbit funcional
  
El present conveni serà d'aplicació a tots els treballadors que presten els seus serveis als centres de treball que tinga establits, o que en el futur òbriga, l'empresa Ópticas Chiva, SA.
  
Article 2. Àmbit territorial
  
Aquest conveni serà d'aplicació en tot l'àmbit de la Comunitat Valenciana, és a dir, a les províncies de Castelló, València i Alacant.
  
Article 3. Àmbit personal
  
Aquestes condicions de treball afectaran tot el personal empleat als centres de treball de l'empresa Ópticas Chiva, SA. No serà d'aplicació aquest conveni a les persones l'activitat de les quals es limite purament i simple a l'acompliment de la funció de conseller o membre dels òrgans de representació de l'empresa, i el personal d'alta direcció, contractat a l'empara del Reial Decret 1.382/1985, d'1 d'agost.
  
Article 4. Àmbit temporal
  
- Entrada en vigor:
  
Aquest conveni entrarà en vigor a partir de l'endemà de la publicació en el Diari Oficial de la Generalitat Valenciana.
  
Els efectes econòmics es retrotrauran a l'1 de gener de 1998.
  
- Durada:
  
La durada del conveni serà de dos anys, i serà el període comprés des de l'1 de gener de 1998 fins al 31 de desembre de 1999.
  
- Pròrroga i denúncia:
  
La vigència del conveni es considerarà prorrogada per espai d'any en any si no mitjança denúncia expressa i per escrit de qualsevol de les parts legitimades per a això, efectuada amb un termini de dos mesos d'antelació com a mínim respecte de la data de terminació de la seua vigència inicial o de qualsevol de les seues pròrrogues anuals.
  
Article 5. Garanties personals. Compensació i absorció
  
Es respectarà a tots els treballadors les situacions personals actualment consolidades en allò que implique majors drets dels que concedeix aquest conveni, respecte de les matèries objecte de la seua regulació en còmput anual. Les possibles millores econòmiques que es produïsquen com a conseqüència d'aquest conveni seran absorbibles en la seua totalitat.
  
Article 6. Vinculació a la totalitat
  
Les condicions pactades en aquest conveni constitueixen un tot orgànic i indivisible, i queden les parts mútuament obligades al compliment de la totalitat.
  
Article 7. Comissió Mixta d'Interpretació i Seguiment del Conveni
  
A l'empara d'allò que s'ha previst en la legislació vigent, es constitueix una comissió mixta d'interpretació del present conveni de caràcter paritari, que estarà formada pel director general per la part empresarial, i pel delegat de personal per la part social. L'esmentada comissió tindrà com a funcions les següents:
  
- Interpretació de la totalitat de les clàusules d'aquest conveni.
  
- Vigilància de l'aplicació i compliment d'allò pactat.
  
- Estudi de l'evolució de les relacions entre les parts contractants.
  
- Totes altres activitats que tendisquen a la major eficàcia pràctica del conveni.
  
Article 8. Organització del treball
  
1. La direcció i l'organització del treball és facultat de la direcció de l'empresa, dins del marc imposat en el present conveni i en les disposicions legals i vigents a aquest efecte.
  
2. És objecte de l'organització del treball aconseguir en l'empresa un nivell adequat de productivitat basat en la utilització òptima dels recursos humans i materials, i això és possible amb un actitud activa i responsable de les parts integrants: direcció i empleats.
  
3. El treballador està obligat a complir les ordres i instruccions de l'empresari en l'exercici regular de les seues facultats directives, i ha d'executar tots els treballs que se li ordenen dins de la seua competència professional, i també aquelles faenes complementàries que siguen indispensables per a l'acompliment de la seua comesa principal.
  
4. El delegat de personal tindrà funcions d'orientació, proposta i emissió d'informes, en allò relacionat amb l'organització i la racionalització del treball, de conformitat amb la legislació vigent i d'acord amb allò que s'ha establit en aquest conveni.
  
Article 9. Ingrés en el treball
  
L'ingrés en el treball s'efectuarà d'acord amb les disposicions vigents en la matèria, i es podrà realitzar de conformitat amb qualsevol de les modalitats de contractació previstes en la normativa d'aplicació.
  
Article 10. Període de prova
  
1. Podrà concertar-se per escrit un període de prova que en cap cas podrà excedir del temps fixat en la següent escala:
  
- Tècnics titulats: 6 mesos.
  
- Resta del personal: 2 mesos.
  
2. Durant el període de prova, l'empresa i el treballador estan obligats a realitzar les experiències que constituïsquen l'objecte de la prova. Durant l'esmentat període, tant l'empresa com el treballador podrà extingir la relació laboral sense termini de preavís i sense dret a cap indemnització.
  
3. La situació d'incapacitat temporal interromprà el còmput d'aquest període, que es reprendrà a partir de la data d'incorporació efectiva al treball.
  
4. Transcorregut el període de prova sense que s'haja produït el desistiment, el contracte produirà plens efectes, i es computarà el temps dels serveis prestats en l'antiguitat del treballador en l'empresa.
  
Article 11 . Contractació
  
- Contractes eventuals:
  
1. Es podran celebrar contractes eventuals quan les circumstàncies del mercat, l'acumulació de tasques o l'excés de comandes així ho exigiren, fins i tot tractant-se de l'activitat normal de l'empresa.
  
2. La durada màxima dels esmentats contractes serà de 13,5 mesos en un període de 18 mesos.
  
- Contracte de treball en pràctiques:
  
1. Es podrà celebrar amb els qui estigueren en possessió de títol universitari o de formació professional de grau mitjà o superior, o de títols oficialment reconeguts com equivalents, que habiliten per a l'exercici professional, dins dels quatre anys immediatament següents a la terminació dels corresponents estudis, i sempre que el lloc de treball permeta l'obtenció de la pràctica professional adequada al nivell d'estudis cursats.
  
2. Totes les categories professionals del present conveni podran ser objecte d'aquest contracte.
  
3. La durada del contracte no podrà ser inferior a sis mesos ni excedir de dos anys.
  
- Contracte per al foment de la contractació indefinida:
  
Es podrà concertar l'esmentat contracte amb treballadors inclosos en un dels grups següents:
  
a) Treballadors desocupats en els quals concórrega alguna de les següents condicions: joves des de 18 fins a 29 anys d'edat, ambdós inclusivament; aturats de llarga durada que porten, almenys, un any inscrits com a sol·licitants d'ocupació; majors de 45 anys; i minusvàlids.
  
b) Treballadors que, en la data de realització del nou contracte, estigueren empleats en la mateixa empresa mitjançant un contracte de durada determinada o temporal.
  
Article 12. Cessaments voluntaris
  
1. Els treballadors que desitgen cessar voluntàriament en el servei de l'empresa estaran obligats a posar-ho en coneixement d'aquesta, complint els següents terminis de preavís:
  
- Personal tècnic titulat: 2 mesos.
  
- Resta del personal: 1 mes.
  
2. L'incompliment per part del treballador de l'obligació de preavisar amb la indicada antelació, donarà dret a l'empresa a descomptar-li de la liquidació l'import del salari d'un dia per cada dia de retard en el preavís.
  
Article 13. Jornada de treball
  
La durada màxima de la jornada ordinària de treball serà de 40 hores setmanals, que es distribuiran de dilluns a dissabte, excepte el personal que preste els seus serveis als centres ubicats en les grans superfícies, la jornada dels quals s'adaptarà a les exigències horàries d'aquests centres comercials, tret d'allò que s'ha previst en l'article següent.
  
Article 14. Diumenges i dies festius hàbils per a la pràctica comercial
  
D'acord amb les resolucions de la Conselleria d'Ocupació, Indústria i Comerç, sobre obertura d'establiments comercials els diumenges i dies festius, l'empresa estableix que, amb caràcter general, els seus centres comercials romandran oberts al públic vuit diumenges o dies festius per a l'exercici 1998/99, i tindran dret els empleats que presten el servei aqueix dia al corresponent descans compensatori.
  
Article 15. Vacances
  
1. El personal afectat per aquest conveni tindrà dret al gaudi d'un període de vacances anuals retribuïdes de 30 dies naturals, que iniciaran sempre el gaudi en dia laborable.
  
2. Es realitzaran preferentment als mesos de maig, juny, juliol, agost, setembre i primera quinzena d'octubre.
  
3. Per al gaudi de la totalitat de les vacances, caldrà tenir un any d'antiguitat en l'empresa; en el cas contrari, dins de l'any d'ingrés, gaudirà el treballador de la part proporcional corresponent.
  
4. El dret de vacances no és susceptible de compensació econòmica. No obstant això, el personal que cesse durant el transcurs de l'any, tindrà dret al pagament del salari corresponent a la part de vacances meritades i no gaudides, com a concepte integrant de la liquidació per la baixa en l'empresa.
  
5. La retribució de les vacances serà d'igual quantia que la corresponent a una mensualitat ordinària per a cada categoria professional, segons la taula salarial de l'annex I.
  
Article 16. Permisos retribuïts
  
El treballador, després de l'avís previ i la justificació, podrà absentar-se del treball, amb dret a remuneració, per algun dels motius i pel temps següents:
  
- 15 dies naturals en cas de matrimoni.
  
- 2 dies en els casos de naixement de fill o malaltia greu o mort de parents fins a segon grau de consanguinitat o afinitat.
  
Quan amb aquest motiu, el treballador necessite fer un desplaçament a l'efecte, el termini serà de 4 dies.
  
- Pel temps indispensable per al compliment d'un deure inexcusable de caràcter públic i personal, inclòs l'exercici del sufragi actiu.
  
Quan el compliment del deure abans esmentat comporte la impossibilitat de la prestació del treball degut en més del 20% de les hores laborables en un període de tres mesos, podrà l'empresa passar al treballador afectat a la situació d'excedència forçosa, amb dret a la reintegració al lloc de treball una vegada finalitzada l'obligació del compliment del deure. En el cas que el treballador, per compliment del deure o exercici del càrrec, perceba una indemnització, se'n descomptarà l'import del salari al qual tinguera dret en l'empresa.
  
- Per a realitzar funcions sindicals o de representació del personal en els termes establits legalment o convencionalment.
  
- Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dues fraccions. La dona, voluntàriament, podrà substituir aquest dret per una reducció de la jornada normal en mitja hora amb la mateixa finalitat. Aquest permís podrà ser gaudit indistintament per la mare o el pare en el cas que ambdós treballen.
  
- Quan per raó de malaltia el treballador necessite l'assistència al consultori mèdic en hores coincidents amb les de la seua jornada laboral, l'empresa concedirà el permís que calga pel temps necessari a aquest efecte. Aquest haurà de justificar-se amb el corresponent volant visat pel facultatiu o una persona degudament acreditada, siga o no de la Seguretat Social.
  
Aquest dret tindrà un límit de 10 hores anuals retribuïdes.
  
Article 17. Retribució salarial
  
El salari per a 1998 és el que hi ha en la taula salarial de l'annex I.
  
- Pagament del salari:
  
El pagament de salaris es realitzarà per mesos vençuts i es pagarà el primer dia hàbil del mes següent a la data de la meritació, mitjançant transferència bancària.
  
Article 18. Primes
  
Durant la vigència d'aquest conveni es podran pactar primes de caràcter individual la quantia i durada de les quals seran les que específicament s'establisca en cada cas previ i pel compliment d'objectius marcats.
  
Article 19. Pagues extraordinàries
  
S'estableixen tres pagues extraordinàries, excepte per al nivell XIII d'aquest conveni que tindrà dues pagues extraordinàries que es pagaran proporcionalment prorratejades en les 12 pagues mensuals. La quantia d'aquestes pagues extraordinàries serà del salari base més el plus conveni.
  
Article 20. Pòlisses d'assegurança
  
Com a complement i millora de les prestacions de la Seguretat Social, l'empresa contractarà una pòlissa d'assegurança individual i d'accidents, en el supòsit de mort o incapacitat laboral permanent absoluta derivada d'accident laboral i les quanties de la qual, que percebran el treballador o els seus hereus, seran:
  
- Defunció per mort natural: 1.600.000 pessetes.
  
- Mort o invalidesa permanent absoluta derivada d'accident de treball: 1.600.000 pessetes.
  
Article 21. Servei militar
  
Durant el temps que el treballador estiga en el servei militar obligatori o voluntari, per anticipar-ne el compliment, o en el servei social substitutori, se li reservarà la plaça que ocupava. Transcorregut un mes des del seu llicenciament o conclusió del servei social, sense que sol·licite la seua reincorporació a l'empresa, s'entendrà que hi renuncia, per voluntat pròpia, i queda així totalment extingida la relació laboral.
  
En el cas que el treballador sol·licite la reincorporació, estarà obligat a realitzar els cursos de formació professional que l'empresa estime oportuns, a fi d'aconseguir els coneixements necessaris per a l'acompliment del seu treball.
  
Article 22. Excedències per maternitat o paternitat
  
Els treballadors tindran dret a un període d'excedència, no superior a tres anys, per a la cura de cada fill, tant quan ho siga per naturalesa com per adopció, comptat des de la data de naixement d'aquest. Els successius fills donaran dret a un nou període d'excedència que, si és procedent, posarà fi al que s'estiguera gaudint. Quan el pare i la mare treballen, només un d'ells podrà exercir aquest dret.
  
El treballador tindrà dret a l'assistència a cursos de formació professional durant el període en què romanga en situació d'excedència, de conformitat amb allò que s'ha establit en aquest article, i estarà obligat a la realització de l'esmentada formació amb ocasió de la seua reincorporació.
  
Durant el primer any, tindrà dret a la reserva del lloc de treball. Transcorregut l'esmentat termini, la reserva quedarà restringida a un lloc de treball del mateix grup professional o de categoria equivalent. El treballador acollit a l'excedència que no sol·licite el seu reingrés un mes abans que finalitze aquesta, causarà baixa definitiva en l'empresa.
  
Article 23. Drets sindicals
  
- Drets de reunió i de lliure sindicació:
  
L'empresa, dins sempre de les normes establides per la legislació vigent en cada moment, facilitarà als treballadors l'exercici del dret de reunió en els seus locals, si les condicions d'aquests ho permeten, fora de les hores de treball i sense alterar-ne l'activitat normal.
  
L'empresa respectarà el dret de tots els treballadors a sindicar-se lliurement i no podrà sotmetre l'ocupació d'un treballador a la condició que no s'afilie o renuncie a la seua afiliació sindical, i tampoc no podrà acomiadar un treballador o perjudicar-lo de qualsevol altra forma, a causa de la seua afiliació o activitat sindical.
  
- Drets i obligacions dels sindicats de treballadors:
  
En aquesta matèria, les parts se sotmeten expressament a les normes que conté la Llei Orgànica de Llibertat Sindical.
  
Article 24. Llei de Salut Laboral i Riscos Laborals
  
En aquest capítol s'aplicarà allò que s'ha disposat en la legislació vigent.
  
Article 25. Roba de treball
  
L'empresa lliurarà obligatòriament i a càrrec seu a tot el personal afecte a l'establiment d'òptica, la indumentària específica corresponent al lloc de treball que s'exercisca; cada empleat se'n responsabilitzarà del manteniment i bon ús.
  
Article 26. Formació
  
La direcció de l'empresa tindrà entre les seues funcions l'elaboració de plans de formació professional destinats a adequar els coneixements professionals dels treballadors a les noves tècniques i tecnologies.
  
L'assistència i aprofitament dels cursos de formació organitzats per l'empresa es tindrà en compte a l'hora de distribuir les primes a què es refereix l'article 18 d'aquest conveni.
  
Article 27. Règim disciplinari
  
Les faltes comeses pels treballadors al servei de l'empresa es classificaran i sancionaran en la forma estipulada en el Reglament de Règim Intern establit per l'empresa, i si no n'hi ha, per allò que s'ha disposat en l'Estatut dels Treballadors, i si escau, en l'Ordenança Laboral de Comerç.
  
CLÀUSULA ADDICIONAL
  
Aquest conveni ha sigut subscrit per la senyora Purificación Marín, en qualitat de delegada de personal i representant electa dels treballadors per la central UGT, amb el mateix domicili de l'empresa a l'efecte de notificacions (Enmig, 23), i pel senyor Francisco Chiva Sebastián, en qualitat de representant legal de l'empresa.
  
ANNEX I
  
Taula salarial per a 1998
  
Nivells Categories Salari base + plus conveni
  
 I Director de tenda 2.500.000
  
 II Tècnic responsable de taller 2.000.000
  
 III Tècnic responsable de gabinets 1.600.000
  
 IV Gabinets 1.500.000
  
 V Titulats Segons vàlua
  
 VI Mestre de taller 1.800.000
  
 VII Vendes A 1.410.000
  
VIII Muntador A 1.320.000
  
 IX Vendes B 1.116.000
  
 X Muntador B 1.116.000
  
 XI Gestió d'òptica-magatzem 1.116.000
  
 XII Formació SMI + 10% SMI + 10%
  
Nota: els salaris establits en aquesta taula estan calculat anualment i inclouen la part proporcional de pagues extres, sense tenir en compte les primes que es puguen meritar per a cada categoria.